CELEX: 32022D0875
Language: sl
Date: 2022-06-01 00:00:00
Title: Izvedbeni sklep Komisije (EU) 2022/875 z dne 1. junija 2022 o nekaterih začasnih nujnih ukrepih v zvezi z afriško prašičjo kugo v Italiji (notificirano pod dokumentarno številko C(2022) 3727) (Besedilo v italijanskem jeziku je edino verodostojno) (Besedilo velja za EGP)

3.6.2022   
               
               
                  SL
               
               
                  Uradni list Evropske unije
               
               
                  L 152/190
               
            
         IZVEDBENI SKLEP KOMISIJE (EU) 2022/875
         z dne 1. junija 2022
         o nekaterih začasnih nujnih ukrepih v zvezi z afriško prašičjo kugo v Italiji
         
            
               (notificirano pod dokumentarno številko C(2022) 3727)
            
         
         (Besedilo v italijanskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 259(2) Uredbe,
         ob upoštevanju naslednjega:
         
                     (1)
                  
                  
                     Afriška prašičja kuga je nalezljiva virusna bolezen, ki prizadene gojene in divje prašiče ter lahko močno vpliva na zadevno populacijo živali in donosnost gojenja, kar povzroča motnje pri premikih pošiljk navedenih živali in proizvodov iz njih znotraj Unije in pri izvozu v tretje države.
                  
               
                     (2)
                  
                  
                     V primeru izbruha afriške prašičje kuge pri divjih prašičih obstaja resno tveganje za širjenje navedene bolezni med drugimi divjimi prašiči in v obrate gojenih prašičev.
                  
               
                     (3)
                  
                  
                     Delegirana uredba Komisije 2020/687 (2) dopolnjuje pravila za obvladovanje bolezni s seznama iz člena 9(1), točke (a), (b) in (c), Uredbe (EU) 2016/429, ki so opredeljene kot bolezni kategorij A, B in C v Izvedbeni uredbi Komisije (EU) 2018/1882 (3). Zlasti členi 63 do 66 Delegirane uredbe (EU) 2020/687 določajo nekatere ukrepe, ki jih je treba sprejeti v primeru uradne potrditve izbruha bolezni kategorije A pri divjih živalih, vključno z afriško prašičjo kugo pri divjih prašičih. Navedene določbe zlasti predvidevajo vzpostavitev okuženega območja ter prepovedi premikov divjih živali vrst s seznama in njihovih proizvodov živalskega izvora.
                  
               
                     (4)
                  
                  
                     Izvedbena uredba Komisije (EU) 2021/605 (4) določa posebne ukrepe za obvladovanje bolezni v zvezi z afriško prašičjo kugo. Natančneje, člen 3, točka (b), navedene izvedbene uredbe v primeru izbruha navedene bolezni pri divjih prašičih na območju države članice določa vzpostavitev okuženega območja v skladu s členom 63 Delegirane uredbe (EU) 2020/687. Poleg tega člen 6 navedene izvedbene uredbe določa, da je treba navedeno območje uvrstiti na seznam v delu II Priloge I k navedeni uredbi kot območje z omejitvami II ter da se okuženo območje, vzpostavljeno v skladu s členom 63 Delegirane uredbe (EU) 2020/687, brez odlašanja prilagodi tako, da obsega najmanj zadevno območje z omejitvami II. Posebni ukrepi za obvladovanje afriške prašičje kuge iz Izvedbene uredbe (EU) 2021/605 med drugim vključujejo prepovedi premikov pošiljk prašičev, gojenih na območjih z omejitvami II, in proizvodov iz njih izven navedenih območij z omejitvami.
                  
               
                     (5)
                  
                  
                     Italija je po izbruhu afriške prašičje kuge pri divjem prašiču v pokrajini Rieti v regiji Lazio, ki je bil potrjen 27. maja 2022, Komisijo obvestila o trenutnih razmerah v zvezi s to boleznijo na svojem ozemlju. Zato mora pristojni organ navedene države članice vzpostaviti okuženo območje v skladu z Delegirano uredbo (EU) 2020/687 in Izvedbeno uredbo (EU) 2021/605.
                  
               
                     (6)
                  
                  
                     Da bi preprečili kakršne koli nepotrebne motnje za trgovino v Uniji in se izognili tveganju, da tretje države sprejmejo neupravičene omejitve trgovanja, je treba na ravni Unije v sodelovanju z Italijo opredeliti okuženo območje afriške prašičje kuge v navedeni državi članici.
                  
               
                     (7)
                  
                  
                     Da bi preprečili nadaljnje širjenje afriške prašičje kuge, dokler se navedeno območje v Italiji, kjer je prišlo do izbruha, ne uvrsti na seznam v delu II Priloge I k Izvedbeni uredbi (EU) 2021/605 kot območje z omejitvami II, bi se morali posebni ukrepi za obvladovanje afriške prašičje kuge iz navedene uredbe, ki se uporabljajo za premike pošiljk prašičev, gojenih na območjih z omejitvami II, in proizvodov iz njih izven navedenih območij, uporabljati tudi za premike navedenih pošiljk z okuženega območja, ki ga vzpostavi Italija po zadnjem izbruhu, in sicer poleg ukrepov iz členov 63 do 66 Delegirane uredbe (EU) 2020/687.
                  
               
                     (8)
                  
                  
                     V skladu s tem bi moralo biti navedeno okuženo območje v Italiji uvrščeno na seznam v Prilogi k temu sklepu in bi zanj morali veljati posebni ukrepi za obvladovanje afriške prašičje kuge, ki se uporabljajo za območja z omejitvami II iz Izvedbene uredbe (EU) 2021/605. Vendar zaradi resnosti novih epidemioloških razmer v zvezi z afriško prašičjo kugo v Uniji in ob upoštevanju povečanega neposrednega tveganja za nadaljnje širjenje bolezni premiki pošiljk gojenih prašičev in proizvodov iz njih z okuženega območja v skladu z navedeno izvedbeno uredbo v druge države članice in tretje države ne bi smeli biti dovoljeni. Trajanje vzpostavitve okuženega območja bi moralo biti prav tako določeno v tem sklepu.
                  
               
                     (9)
                  
                  
                     Da bi ublažili tveganje zaradi nedavnega izbruha afriške prašičje kuge pri divjih prašičih v Italiji, bi bilo treba s tem sklepom določiti, da Italija do izteka veljavnosti tega sklepa ne bi smela dovoliti premikov pošiljk prašičev, gojenih na okuženem območju, in proizvodov iz njih v druge države članice in tretje države.
                  
               
                     (10)
                  
                  
                     Glede na nujnost epidemioloških razmer v Uniji v zvezi s širjenjem afriške prašičje kuge je pomembno, da se ukrepi, določeni v tem sklepu, začnejo izvajati čim prej.
                  
               
                     (11)
                  
                  
                     Zato bi bilo treba do sprejetja mnenja Stalnega odbora za rastline, živali, hrano in krmo vzpostaviti okuženo območje v Italiji in ga uvrstiti na seznam v Prilogi k temu sklepu ter opredeliti trajanje vzpostavitve okuženega območja.
                  
               
                     (12)
                  
                  
                     Ta sklep se ponovno pregleda na naslednji seji Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Italija zagotovi, da njen pristojni organ nemudoma vzpostavi okuženo območje afriške prašičje kuge v skladu s členom 63 Delegirane uredbe (EU) 2020/687 in členom 3, točka (b), Izvedbene uredbe (EU) 2021/605, ter da to območje zajema vsaj območja s seznama v Prilogi k temu sklepu.
         
         
            Člen 2
            Italija zagotovi, da se posebni ukrepi za obvladovanje afriške prašičje kuge, ki se uporabljajo za območja z omejitvami II iz Izvedbene uredbe (EU) 2021/605, uporabljajo za območja, navedena kot okuženo območje na seznamu v Prilogi k temu sklepu, in sicer poleg ukrepov iz členov 63 do 66 Delegirane uredbe (EU) 2020/687.
         
         
            Člen 3
            Italija zagotovi, da se ne dovolijo premiki pošiljk prašičev, gojenih na območjih, navedenih kot okuženo območje na seznamu v Prilogi, in proizvodov iz njih v druge države članice in tretje države.
         
         
            Člen 4
            Ta sklep se uporablja do 31. avgusta 2022.
         
         
            Člen 5
            Ta sklep je naslovljen na Italijansko republiko.
         
         
            V Bruslju, 1. junija 2022
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 84, 31.3.2016, str. 1.
         
            (2)  Delegirana uredba Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L 174, 3.6.2020, str. 64).
         
            (3)  Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).
         
            (4)  Izvedbena uredba Komisije (EU) 2021/605 z dne 7. aprila 2021 o določitvi posebnih ukrepov za obvladovanje afriške prašičje kuge (UL L 129, 15.4.2021, str. 1).
      
      
         
            PRILOGA
            
                        Območja iz člena 1, vzpostavljena kot okuženo območje v Italiji
                     
                     
                        Datum trajanja vzpostavitve okuženega območja
                     
                  
                        Naslednje občine v pokrajini Rieti:
                        
                                    —
                                 
                                 
                                    Borgo Velino,
                                 
                              
                                    —
                                 
                                 
                                    Micigliano,
                                 
                              
                                    —
                                 
                                 
                                    Posta,
                                 
                              
                                    —
                                 
                                 
                                    Borbona,
                                 
                              
                                    —
                                 
                                 
                                    Cittaducale,
                                 
                              
                                    —
                                 
                                 
                                    Castel Sant’Angelo,
                                 
                              
                                    —
                                 
                                 
                                    Antrodoco,
                                 
                              
                                    —
                                 
                                 
                                    Petrella Salto,
                                 
                              
                                    —
                                 
                                 
                                    Fiamignano.
                                 
                              Naslednje občine v pokrajini L’Aquila:
                        
                                    —
                                 
                                 
                                    Cagnano Amiterno.
                                 
                              
                     
                        31. avgust 2022